SAEIMAS AIZSARDZĪBAS, IEKŠLIETU UN

KORUPCIJAS NOVĒRŠANAS KOMISIJAS

KORUPCIJAS NOVĒRŠANAS APAKŠKOMISIJAS SĒDES

**PROTOKOLS Nr. 37**

**2017.gada 4.aprīlī plkst.13.30**

**Rīgā, Jēkaba ielā 16, komisijas sēžu zālē**

**Sēdē piedalās:**

apakškomisijas locekļi:

Aleksejs Loskutovs

Ainars Latkovskis

Kārlis Krēsliņš

**citas personas:**

**• Iepirkumu uzraudzības biroja (IUB) vadītāja Dace Gaile**

**• Finanšu ministrijas Juridiskā departamenta direktors Artis Lapiņš**

**• Latvijas Tirdzniecības un rūpniecības kameras pārstāve Katrīne Pļaviņa**

**• Latvijas Tirdzniecības un rūpniecības kameras pārstāve Līga Batalauska**

**• Sabiedrības par atklātību Delna pārstāvis Roberts Matulis**

**•** Aizsardzības, iekšlietu un korupcijas novēršanas komisijas vecākā konsultante Ieva Barvika, konsultante Margita Markevica

**Sēdi vada:** apakškomisijas priekšsēdētājs A.Loskutovs

**Sēdi protokolē:** M.Markevica

**Sēdes veids:** atklāta

**Darba kārtība**

**Iepirkumu uzraudzības biroja darba aktualitātes.**

*Pievienotais dokuments: IUB prezentācija “Iepirkumu uzraudzības biroja darba aktualitātes”*

**A.Loskutovs**: iepazīstina ar darba kārtību un aicina IUB vadītāju D.Gaili informēt par biroja darba aktualitātēm.

**D.Gaile**: iepazīstina ar 2016.gadā paveikto, ņemot vērā, ka tika sagatavoti un 2017.gadā stājas spēkā jauni likumi iepirkumu jomā - Publisko iepirkumu likums un Sabiedrisko pakalpojumu sniedzēju iepirkumu likums. Iepazīstina ar publisko iepirkumu statistiku, tostarp ar pasūtītāju un sabiedrisko pakalpojumu sniedzēju skaitu, paziņojumiem par iepirkuma procedūras rezultātiem, iesniegumu un sūdzību skaitu un to sadalījumu pa nozarēm, uzsākto administratīvo pārkāpumu lietu skaitu un piemērotajiem sodiem. IUB pilda arī virsuzraudzības un konsultējošā funkciju ES finanšu instrumentu iepirkumu neatbilstību novēršanā. Tiek organizētas mācības un semināri, tostarp par Eiropas vienotā iepirkumu procedūras dokumenta izmantošanu un depozīta par iesnieguma iesniegšanu, IUB iemaksas un atmaksas kārtību. (skat. pievienoto IUB prezentāciju “Iepirkumu uzraudzības biroja darba aktualitātes”)

**A.Loskutovs**: jautā par Satversmes tiesas sprieduma ievērošanu saistībā ar pārsūdzībām par depozītiem.

 **D.Gaile**: skaidro, ka spriedums tiek pildīts, tostarp ir noteikts zināms procents no līgumcenas, tāpat ir tiesības depozītu iesniegt ne tikai naudas izteiksmē, bet arī kā bankas garantiju vai apdrošināšanas polisi, noteikts, ka pie iesnieguma atsaukšanas depozītu atmaksā, ja pasūtītājs ir mainījis lēmumu.

**A.Loskutovs**: jautā, kāds ir iemesls, ka pamatotās pārsūdzības ieņem stabilu vietu. Vai tas liecina par likuma prasību neizpratni?

**D.Gaile**: nevar izskaidrot, taču ir vairāki iemesli kāpēc pasūtītāji kvalitatīvi nesagatavo dokumentus. Viens no tiem ir, ka pasūtītāju juridiskās kapacitāte nav augsta, it īpaši pašvaldībās, līdz ar to likuma interpretācija un juridisko nianšu uztvere ir samērā vāja. Sava ietekme ir arī likuma biežajām izmaiņām.

**A.Loskutovs**: jautā par piemēroto sodu atcelšanas iemesliem un to skaita samazināšanas iespējām.

**D.Gaile**: cer panākt atcelto sodu skaita samazināšanu. Atsevišķos gadījumos tiesneši dažādi izprot APK normas saistībā ar IUB specifiku, un tāpēc sodus ne reti atceļ.

**A.Loskutovs**: aicina kopā ar tiesnešiem šos jautājumus izdiskutēt.

**A.Lapiņš**: informē, ka iesaistītās puses ir vienojušās pārrunāt APK normas un iepirkumu regulējumu, lai konstatētu, vai nepieciešams precizēt administratīvo sodu piemērošanu.

**D.Gaile**: papildina, ka tiesneši tiek regulāri iepazīstināti gan par jaunajām likuma normām, gan ES regulām iepirkumu jomā.

**K.Krēsliņš**: jautā, vai pasūtītājam, sastādot specifikāciju, ir iespējams piesaistīt ekspertus no ražotāja.

**D.Gaile**: skaidro, ka tiesiskais regulējums ir. Konsultācijas par situāciju tirgū var izmantot, taču par tām ir jāinformē pasūtītāja mājaslapā. Ja grib konsultēties ar konkrēta ražotāja speciālistu, tad gala ziņojumā ir jānorāda dokumenta sagatavotājs, kurš ar savu parakstu apliecina, ka nav ieinteresēta persona.

**A.Loskutovs**: pateicas par sniegto informāciju.

*Sēde pabeigta 2017.gada 4.aprīlī plkst.14.20*

Apakškomisijas priekšsēdētājs A.Loskutovs

Apakškomisijas deputāts A.Latkovskis

AIKNK konsultante M.Markevica